Predkladacia správa

V rámci schváleného Akčného plánu boja proti korupcii, na základe uznesenia vlády 949/2000 zo dňa 22. 11. 2000 vznikol materiál Analýza a návrh systémových opatrení zlepšenia činnosti katastrálnych úradov. Dôvodom na jeho vypracovanie  bola minimalizácia korupcie nakoľko na základe diagnostického prieskumu výskytu korupcie sa ukázalo, že katastrálne úrady patria medzi silne postihnuté oblasti. Hlbší pohľad ukázal, že korupcia na katastrálnych úradoch vychádza predovšetkým z dôvodu pomalého vybavovania podaní. Analýza sa preto zameriavala na návrh systémových opatrení, ktoré riešia problém eliminácie  prieťahov v činnosti katastrálnych úradov z krátkodobého hľadiska po finančnej stránke a z dlhodobého hľadiska po stránke systémovej.

Vláda uvedený materiál  schválila na svojom uznesení  215/2002 zo dňa 6. 3 .2002, kde zároveň rozhodla o príprave dodatočného materiálu, ktorý by pojednával výlučne o zavedení katastra nehnuteľností na internet a doriešení opatrení na riešenie eliminácie prieťahov v činnosti katastrálnych úradov.  Ide o opatrenia, ktoré materiál schválený 6. 3. 2002 obsahoval, avšak nebolo ich možné realizovať z rezervy vlády. Z uvedeného dôvodu predkladáme materiál „Opatrenia na zlepšenie činnosti katastrálnych úradov a zavedenie registra katastra na internet“, ktorý financovanie predmetných opatrení navrhuje realizovať z prostriedkov z výnosov z malej privatizácie.

Z dôvodu, že obsah predkladaného dokumentu už prešiel medzirezortným pripomienkovaním v rámci materiálu Analýza a návrh systémových opatrení zlepšenia činnosti katastrálnych úradov, nebolo potrebné, aby medzirezortným pripomienkovaním prešiel po druhý krát.